CELEX: 32019R0694
Language: hr
Date: 2019-02-15 00:00:00
Title: Delegirana uredba Komisije (EU) 2019/694 оd 15. veljače 2019. o dopuni Uredbe (EU) br. 1303/2013 Europskog parlamenta i Vijeća u pogledu oblika financiranja koje nije povezano s troškovima relevantnih operacija

6.5.2019   
               
               
                  HR
               
               
                  Službeni list Europske unije
               
               
                  L 118/4
               
            
         DELEGIRANA UREDBA KOMISIJE (EU) 2019/694
         оd 15. veljače 2019.
         o dopuni Uredbe (EU) br. 1303/2013 Europskog parlamenta i Vijeća u pogledu oblika financiranja koje nije povezano s troškovima relevantnih operacija
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006 (1), a posebno njezin članak 67. stavak 5.a,
         budući da:
         
                     (1)
                  
                  
                     Uredbom (EU, Euratom) 2018/1046 (2) umetnut je članak 67. stavak 1. prvi podstavak točka (e) u Uredbu (EU) br. 1303/2013 i uveden je oblik financiranja koje nije povezano s troškovima relevantnih operacija nego se temelji na ispunjenju uvjetâ („uvjeti financiranja”) u vezi s postizanjem napretka u provedbi ili ostvarivanju ciljeva programâ.
                  
               
                     (2)
                  
                  
                     Uzimajući u obzir trenutačnu fazu programskog razdoblja 2014.–2020. ispitana su različita tematska područja u kojima bi se taj oblik financiranja mogao učinkovito iskoristiti i biti od koristi u smislu pojednostavnjenja i smanjenja administrativnog opterećenja za korisnike i upravljačka tijela bez većih izmjena postojećih programa. Za mjere energetske učinkovitosti i energiju iz obnovljivih izvora izdvojena su znatna sredstva iz Europskog fonda za regionalni razvoj („EFRR”) i Kohezijskog fonda u razdoblju 2014.–2020. i u prethodnim proračunskim razdobljima. Te mjere čine područje potpore s relativno homogenim vrstama intervencija (kao što su mjere izolacije, promjena sustava grijanja ili elektronički uređaji s pojačanom učinkovitošću), čiji su korisnici ili krajnji korisnici u praksi često fizičke osobe ili mala i srednja poduzeća.
                  
               
                     (3)
                  
                  
                     Stoga je primjereno utvrditi detaljne modalitete za uvjete financiranja mjera energetske učinkovitosti i energije iz obnovljivih izvora i njihovu provedbu unutar postojećeg pravnog okvira, uključujući metodologiju za određivanje iznosa koji odgovara primjenjivim uvjetima financiranja te aranžmana za operacije za koje se može dobiti nadoknada na temelju uvjetâ financiranja. Tom detaljnom metodologijom trebalo bi utvrditi vezu između iznosa i ispunjenja konačnih uvjeta financiranja, pri čemu bi iznos trebao biti neovisan o trošku aktivnosti u okviru operacije koji će pridonijeti konačnim uvjetima financiranja.
                  
               
                     (4)
                  
                  
                     Kako bi se osiguralo da se u metodi izračuna iznosa povezanog s ispunjavanjem uvjetâ financiranja uzmu u obzir razumne pretpostavke koje se temelje na predvidivim kretanjima u tehnološkom razvoju i povezanim promjenama u troškovima ulaganja za različite vrste intervencija koje pridonose ukupnom ispunjenju uvjeta financiranja, referentno razdoblje trebalo bi uključivati posljednje godine za koje postoje podaci o sličnim ulaganjima.
                  
               
                     (5)
                  
                  
                     Trebao bi se utvrditi način provedbe postojećih odredbi o zahtjevima za plaćanje u tom kontekstu u skladu s člankom 131. stavkom 1. drugim podstavkom Uredbe (EU) br. 1303/2013.
                  
               
                     (6)
                  
                  
                     Osim toga, treba podsjetiti da su posebni zahtjevi povezani s provjerama upravljanja i revizijama za operacije za koje se može dobiti nadoknada na temelju uvjetâ financiranja utvrđeni u Uredbi (EU) br. 1303/2013, konkretno u članku 67. stavku 1. i članku 125. stavku 4. točki (a). Njih bi trebalo prenijeti u odredbe o uspostavi te vrste operacija, kako su utvrđene u točki 4. Priloga. Provjere i revizije se ponajprije ne bi trebale provoditi na razini pojedinačnih ulaganja jer korisnik izvješćuje upravljačko tijelo o ispunjenju uvjetâ financiranja. Usto, popratni dokumenti o temeljnim izdacima ne bi smjeli podlijegati reviziji ni provjerama upravljanja jer su iznosi povezani s operacijom unaprijed definirani.
                  
               
                     (7)
                  
                  
                     U vezi s mjerama predviđenima ovom Uredbom i na temelju članka 149. stavka 3.a Uredbe (EU) br. 1303/2013 provedeno je savjetovanje sa stručnjacima koje je imenovala svaka država članica u skladu s načelima utvrđenima u Međuinstitucijskom sporazumu o boljoj izradi zakonodavstva (3).
                  
               
                     (8)
                  
                  
                     Kako bi se osiguralo da imenovana tijela mogu djelotvorno primjenjivati nove odredbe koje se primjenjuju od 2. kolovoza 2018. u skladu s člankom 282. Uredbe (EU, Euratom) 2018/1046, ova Uredba trebala bi stupiti na snagu sljedećeg dana od dana objave u Službenom listu Europske unije,
                  
               DONIJELA JE OVU UREDBU:
         
            Članak 1.
            Predmet i područje primjene
            
               1.   Ovom se Uredbom utvrđuju detaljni modaliteti za uvjete financiranja koji se mogu iskoristiti za nadoknadu izdataka koju upravljačko tijelo isplaćuje korisnicima u okviru financiranja koje nije povezano s troškovima relevantnih operacija iz članka 67. stavka 1. prvog podstavka točke (e) Uredbe (EU) br. 1303/2013 i za njihovu provedbu.
            
            
               2.   Područja izdataka koja mogu podlijegati financiranju koje nije povezano s troškovima uključuju mjere energetske učinkovitosti i energiju iz obnovljivih izvora, kako je utvrđeno u Prilogu.
            
         
         
            Članak 2.
            Definicije
            Za potrebe ove Uredbe, primjenjuju se sljedeće definicije:
            
                        (1)
                     
                     
                        „uvjeti financiranja” znači uvjeti koji se trebaju ispuniti za pravo na nadoknadu izdataka u okviru financiranja koje nije povezano s troškovima, a koji se sastoje od niza privremenih i konačnih uvjeta financiranja koji se primjenjuju radi ispunjenja unaprijed definiranog cilja;
                     
                  
                        (2)
                     
                     
                        „operacija za koju se može dobiti nadoknada na temelju uvjetâ financiranja” znači jedna operacija u smislu članka 2. stavka 9. Uredbe (EU) br. 1303/2013, koja se sastoji od svih zadaća koje su provedene radi ispunjenja privremenih i konačnih uvjeta financiranja.
                     
                  
         
            Članak 3.
            Modaliteti za uvjete financiranja i njihova provedba
            
               1.   Konačni uvjeti financiranja utvrđuju se u skladu s Prilogom.
            
            
               2.   Modaliteti za provedbu uvjetâ financiranja u pogledu metodologije za utvrđivanje povezanog unaprijed definiranog iznosa izdatka koji se treba nadoknaditi i za dostavljanje informacija Komisiji o uspostavi operacije za koju se može dobiti nadoknada na temelju uvjetâ financiranja utvrđuju se u skladu s Prilogom.
            
         
         
            Članak 4.
            Elementi zahtjevâ za plaćanje
            
               1.   Troškovi izračunani na primjenjivoj osnovi koji se trebaju uključiti u zahtjev za plaćanje u skladu s člankom 131. stavkom 2. Uredbe (EU) br. 1303/2013 moraju biti u obliku unaprijed definiranog iznosa za svaki ispunjeni uvjet financiranja. Taj se iznos uključuje u zahtjeve za plaćanje zajedno s referentnom oznakom predmetne operacije, u skladu s modelom za zahtjeve za plaćanje utvrđenim u Provedbenoj uredbi Komisije (EU) br. 1011/2014 (4).
            
            
               2.   Ukupni prihvatljivi izdaci za operaciju za koju se može dobiti nadoknada na temelju uvjetâ financiranja ne smiju biti veći od unaprijed definiranog iznosa izdataka koji odgovara konačnom uvjetu financiranja izračunanom putem metodologija utvrđenih u Prilogu.
            
         
         
            Članak 5.
            Stupanje na snagu
            Ova Uredba stupa na snagu sljedećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 15. veljače 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 347, 20.12.2013., str. 320.
         
         
            (2)  Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).
         
            (3)  Međuinstitucijski sporazum Europskog parlamenta, Vijeća Europske unije i Europske komisije od 13. travnja 2016. o boljoj izradi zakonodavstva (SL L 123, 12.5.2016., str. 1.).
         
            (4)  Provedbena uredba Komisije (EU) br. 1011/2014 od 22. rujna 2014. o utvrđivanju detaljnih pravila za provedbu Uredbe (EU) br. 1303/2013 Europskog parlamenta i Vijeća u pogledu modela za dostavljanje određenih informacija Komisiji i detaljnih pravila o razmjenama informacija između korisnika i upravljačkih tijela, tijela za ovjeravanje, tijela za reviziju i posredničkih tijela (SL L 286, 30.9.2014., str. 1).
      
      
         
            PRILOG
            
               Modaliteti u pogledu uvjetâ financiranja i njihove provedbe za mjere energetske učinkovitosti i energiju iz obnovljivih izvora
            
            1.   Područje primjene
            
            Ovaj se Prilog primjenjuje na ulaganja u energetsku učinkovitost i energiju iz obnovljivih izvora u okviru tematskog cilja 4. za EFRR i Kohezijski fond.
            2.   Konačni uvjet financiranja
            
            
                     
                        (1)
                     
                     
                        Konačni uvjet financiranja za mjere energetske učinkovitosti i energiju iz obnovljivih izvora je ostvarenje energetske učinkovitosti izraženo u uštedama energije u kWh godišnje ili tonama smanjenih emisija CO2, kako je opisano u zajedničkim pokazateljima ostvarenja u Prilogu I. Uredbi (EU) br. 1301/2013.
                     
                  
                     
                        (2)
                     
                     
                        Ušteda energije u kWh godišnje ili smanjenim emisijama CO2 definira se na temelju jedne od metoda izračuna definiranih u Prilogu V. točki 1. podtočki (a), (b) ili (c) Direktive 2012/27/EU Europskog parlamenta i Vijeća (1).
                     
                  3.   Metodologija za utvrđivanje iznosa koji odgovara konačnom uvjetu financiranja
            
            
                     
                        (1)
                     
                     
                        Radi provedbe konačnog uvjeta financiranja iznos prihvatljivih izdataka koji odgovara konačnom uvjetu financiranja utvrđuje se pravednom, nepristranom i provjerljivom metodom izračuna koja se temelji na bilo čemu od sljedećeg
                        
                                    (a)
                                 
                                 
                                    statističkim podacima, drugim objektivnim informacijama ili stručnoj prosudbi;
                                 
                              
                                    (b)
                                 
                                 
                                    provjerenim povijesnim podacima povezanima s mjerama energetske učinkovitosti i energijom iz obnovljivih izvora.
                                 
                              
                  
                     
                        (2)
                     
                     
                        U toj će se metodi izračuna uzeti u obzir razumne pretpostavke o kretanjima i vjerojatnim tehnološkim promjenama koji bi mogli utjecati na troškove planiranih ulaganja koji pridonose ispunjenju konačnog uvjeta financiranja tijekom predviđenog rasporeda provedbe operacije.
                     
                  4.   Uspostava operacija za koje se može dobiti nadoknada na temelju uvjetâ financiranja
            
            Radi provedbe uvjetâ financiranja primjenjuje se sljedeće:
            
                        (a)
                     
                     
                        operacija za koju se može dobiti nadoknada na temelju uvjetâ financiranja povezanih s postizanjem napretka u provedbi ili ostvarivanju ciljeva programa;
                     
                  
                        (b)
                     
                     
                        korisnik operacije za koju se može dobiti nadoknada na temelju uvjetâ financiranja je upravljačko tijelo ili posredničko tijelo s potrebnim dogovorima kojima se osigurava razdvajanje dužnosti u skladu s člankom 125. stavkom 7. Uredbe (EU) br. 1303/2013;
                     
                  
                        (c)
                     
                     
                        operacija za koju se može dobiti nadoknada na temelju uvjetâ financiranja provodi se na temelju planiranog rasporeda za ispunjenje privremenih ili konačnih uvjeta financiranja;
                     
                  
                        (d)
                     
                     
                        operacija za koju se može dobiti nadoknada na temelju uvjetâ financiranja dovršena je ili potpuno provedena prije isteka razdoblja prihvatljivosti iz članka 65. stavka 2. Uredbe (EU) br. 1303/2013;
                     
                  
                        (e)
                     
                     
                        pri određivanju privremenih uvjeta financiranja unaprijed se utvrđuju odgovarajući iznosi izdataka;
                     
                  
                        (f)
                     
                     
                        mehanizam za mjerenje i praćenje napretka u ispunjenju uvjetâ financiranja omogućuje provjeru ispunjenja svakog uvjeta financiranja;
                     
                  
                        (g)
                     
                     
                        operacija za koju se može dobiti nadoknada na temelju uvjetâ financiranja izuzeta je iz populacije iz članka 28. stavka 3. Delegirane uredbe (EU) br. 480/2014 za potrebe uzorka operacija iz članka 127. stavka 1. Uredbe (EU) br. 1303/2013.
                     
                  5.   Dostava informacija Komisiji
            
            Države članice Komisiji dostavljaju informacije o elementima iz točaka 2., 3. i 4. u kojima se opisuje kako će se provoditi operacija za koju se može dobiti nadoknada na temelju uvjetâ financiranja prije početka njezine provedbe.
            
               (1)  Direktiva 2012/27/EU Europskog parlamenta i Vijeća od 25. listopada 2012. o energetskoj učinkovitosti, izmjeni direktiva 2009/125/EZ i 2010/30/EU i stavljanju izvan snage direktiva 2004/8/EZ i 2006/32/EZ (SL L 315, 14.11.2012., str. 1.).